khistorydata/jeongjo-sjw-relations huggingface dataset:
정조 0년 · 목
宗戚執事朴明源等。請改出見樣。從之。明源等入御床傍出見樣。內長六尺。內廣一尺七寸一分。高一尺八分。余曰。 誌狀纂修。不可稽緩。堂卽從速差出好矣。 大行朝五十年盛德至治。已在於金櫃石室。而至若 建儲前幽潛之德。內行之未及發輝者。亦多有不可不記實者。而今余悲遑之中。精神茫昧。無以錄出。況且 先大王至慈至友之德。亦在於辛壬履艱之時。亦當揄揚其萬一。以光 聖德矣。尙喆曰。急急纂修然後。可以請 諡矣。余曰。纂修堂卽卽爲差出。尙喆曰。校正郞廳。以洪國榮。鄭民始。徐有防。李鎭衡。差出何如。余曰。好矣。堂上則以曾經編次人差出則好矣。如蔡濟恭。具允明尤好。而趙明鼎。則以纂修堂上。差下可也。尙喆曰。戶判則方帶都監堂上。又有此校正之役。則似有掣礙之端矣。余曰。都監堂上。非特此一人。雖有校正之役。豈有大段相礙之慮乎。余曰 大行大王行狀。今將纂修。政院日記外。雖起居飮食之際。動靜事爲之間。如有 聖德之可以表出者。則諸臣其各錄出以入。余曰。尹東晢入對。東晢進伏。余曰。俄已下令而今方纂修狀草。 聖德之可以發輝者。卿等須一一錄出以入。余曰。鄭厚謙入對。厚謙進伏。 余曰。大行朝諡狀。非久入送。而余則荒迷中。不能記萬一。雖一二條件。卿若有所思者。載在史記。塗人耳目者外。錄進。厚謙曰。臣豈可以一二件事。形容 聖德乎。余曰。與錦城尉相議爲之好矣。余曰。都承旨入對。徐有隣進伏。余曰今番執事。崔東岳家。無一人入參者。如有可堪執事者。知名以奏。有隣曰。諸崔皆在外任。在京者只有一人。而質卑而不可爲執事云矣。余曰。異姓中。或有可合者錄入可也。余曰。　大行朝言行。藏之金櫃石室者外。或有一言一行之聞於入侍。播諸外間者。時原任隨聞錄入事。言于院相。有隣曰。臣出問崔家異姓。則只有趙德倫一人云。而亦不可合於執事者云矣。余曰。第待令於閤外。余曰。明日奉 梓宮於藝文館云。何不直爲奉 安於資政殿而先奉於此乎。前例考入。余曰。都監郞廳徐日輔。以執事入參。
정조 0년 · 목
口達以爲。夜間睿候若何。臣等不勝憂慮。玆敢奉進粥飮。抑哀强進。奉進于 中宮殿 惠嬪宮。以盡扶護。答以。罔極。粥飮當勸進於 中宮殿 惠嬪宮矣。
정조 0년 · 강
院議達。請嗣位。賜答。都承旨徐有隣。左承旨蔡弘履。右承旨徐有慶。左副承旨吳載紹。右副承旨金文淳。同副承旨李養鼎。
정조 0년 · 목
議達以爲。繼序承統。有國大事。而日踰乎三。達至於八。誠意淺薄。尙不得兪音。豈可曰國有臣乎。伏乞速賜允從。答以。已諭。○再達。答以。已諭庭請。
정조 0년 · 강
大臣率百官達請嗣位。賜答。領府事金相福。判府事金陽澤。韓翼謨。領議政金尙喆。左議政申晦。右議政李溵。
정조 0년 · 목
相福等達言。臣等之前後陳請。已至於八矣。而未承一兪之音。邸下獨不念天位之不可暫虛。國事之不可暫曠乎。亟回睿心。俯從群請。答以。崩迫而已。○再達。答以號呼攀擗。益復罔極。
정조 0년 · 강
兩司合達。請嗣位。賜答。大司憲趙載俊。大司諫李碩載。執義金樂洙。掌令申昕。李昌漢。持平沈基泰。獻納李枰。
정조 0년 · 목
合達以爲。宅恤服冕。自是幷行之禮。遺大投艱。尤急丕承之責。請勉抑孺慕之慟。亟遵應行之禮。答以。諭庭請。○再達。答以。已諭。○三達。答以。已諭庭請。
정조 0년 · 강
大臣詣 中宮殿閤外。啓請勉王世孫嗣位。 賜批。
정조 0년 · 목
大臣率百官口啓曰。國不可一日無主。而以王世孫罔極之心。尙不許擧國之請。伏乞 深軫 宗社之重。以盡勉回之道焉。 批以。遭天崩之痛。見今日啓辭。尤爲罔極。而罔極之中。 宗社之托。尤有急焉。世孫哀毀過度。不爲勉從云。情境其雖然矣。 列聖朝 繼承之事。不可違也。卿等啓辭如此自內當勉諭矣。
정조 0년 · 강
玉堂聯箚。請嗣位。賜答。校理鄭宇淳。副校理朴天衡。趙尙鎭。修撰尹東晩。金致顯。副修撰尹行修。
정조 0년 · 목
箚略曰。我邸下不念繼統之大。致使至重至大之擧。不免曠日而稽期。則 大行上仙之 靈。得無不豫於在天者乎。伏乞勉賜允從。答以。已諭庭臣。○再箚。答以。已諭於庭請之批矣。
정조 0년 · 강
大臣三達。請嗣位。賜答。
정조 0년 · 목
三達以爲。目今國事。轉益罔涯。不得不詣閤籲於慈聖矣。奉讀 批敎辭旨。益不覺失聲痛泣。伏想邸下必已承聞。則邸下豈可以哀痛之私情。不念宗社付托之至重乎。伏乞亟降兪音。答以。仰承慈敎。又循群情。不得已勉從。罔極罔極。
정조 0년 · 강
引接院相金尙喆。總護使申晦。禮曹判書趙重晦于集慶堂。
정조 0년 · 목
尙喆曰。俄承批旨。克賜允許。 宗社之幸。曷有其極。余涕泣曰。此豈余忍爲勉從者。而非但卿等之懇請不已。 慈殿下敎。丁寧懇惻。今日批答。不得不勉許。而痛迫之心。觸事益切矣。禮曹判書趙重晦曰。 中宮殿稱號。當以大王大妃殿爲之乎。余曰。姑未知典禮之如何。而旣已以孫繼祖。則 孝章廟主追崇之前。似當以王大妃稱號矣。重晦日。來頭 孝章廟追崇之後。始當以大王大妃殿稱號。則不可不詳量稟定矣。尙喆曰。臣等取考日記。則 仁廟登極後。 仁穆大妃稱號。以大王大妃殿爲之。此是我國家典禮也。今番稱號。似無異同矣。余涕泣曰。聞此等言。余心一倍痛割矣。當此悲遑之中。未知典禮之如何。莫重之事。不可不博詢而處之。卿等率百官收議。以奏夕時。尙喆曰。臣等收議於百官。則皆以爲。今則先稱 王大妃殿。似合禮意云。而適見 仁廟故事。故特以來奏矣。余曰。 長陵故事。非不知之。而未追崇之前。有以孫繼祖之義。先稱 王大妃殿。追崇之後。改稱 大王大妃殿。以體 大朝加號定統之意。則情禮似俱備。然此非一己之私所可臆斷者。更爲收議處之可也。少間。余謂承旨徐有隣曰。今番收議當博採群言。在外儒臣處。亦欲收議以來。未知能無不及之歎乎。余曰。今日收議。各司博考。待明日來會。在外儒臣處。遣禮官馳往問議回達。
정조 0년 · 목
口達以爲。 靈床今將移奉。伏惟孝心哀慕。益復罔極。元糜一器奉進。加意勉進。而奉勸于 中宮殿。 惠嬪宮。答以。罔極。頑忍如昨。徒增崩迫。元糜當奉進于 中宮殿 惠嬪宮矣。
정조 0년 · 강
靈床移奉時。令大臣以下至於下人。皆哭從。
정조 0년 · 강
大斂奉下 梓宮時。令時原任大臣。奉朝賀。諸承旨。兩司長官。玉堂。諸春坊。入參。
정조 0년 · 강
召接承旨徐有隣于集慶堂。
정조 0년 · 목
余曰。昨日收議者。余意豈無以也。一則宗統大繼序重。雖以孫繼祖。以弟繼兄。祖與兄。當爲稱故也。在禮今日稱號。當用此例。余意非徒以未奉 王大妃殿。而直稱 大王大妃殿。爲未安也。此竊附以孫繼祖之義也。一則禮意雖如此。旣有承統之遺 敎。則來頭 孝章廟自當追崇。伊時更爲議定無妨。此寔遵加號 聖敎之意也。余意如此。使百官知此意。獻議各陳可否之見。荒迷之中。有難以令旨頒示。承旨旣聽余言。雖是筵話。使百官知之可也。
정조 0년 · 목
時至。巳時。執事設 大斂床于 御床前。鋪枕褥於床上。次鋪絞。次鋪衾。次鋪冕服。內侍奉 御床于大斂床。先掩 足部。次掩 頭部。先斂左。次斂右。次鋪襪。空缺處。用散衣。結絞訖。在位皆哭盡哀。 大斂時衣襨。白方紗紬橫絞。三。白方紗紬長絞。一。布。多紅金線衾。內供白雲紋緞。紫的鄕織褥。內供多紅廣織。多紅雲紋緞袞龍袍朝服。草綠雲紋緞褡★(衤+蒦)。甫羅貢緞長衣。豆綠貢緞長衣。土色貢緞長衣。○下梓宮時至。申時。內侍奉 梓宮。入置于 欑宮內。執事鋪掩灰紙。鋪秫灰。安七星板。鋪地褥。橫兩杠於 梓宮上。執事移奉 大行大王于橫杠上。仍奉下 梓宮。將平時所落 齒髮及所剪 爪。盛于六囊。納于 梓宮內四隅。又以二裹袱封納于 梓宮內。一封則袱面書以入梓宮三字。一封則書以納于梓宮內當中。十字皆 大行朝御筆也。次鋪冕。次鋪舃。以衣襨補空覆以衾天衾訖。在位皆哭盡哀。加天板下銀釘。仍加漆於銀釘訖。覆以畵黼柩衣。多紅處織。閉 欑宮門。設 靈座於 欑宮前。 行 大斂奠及成殯奠如儀。○下梓宮衣襨。多紅雲紋緞袞龍袍。龍金胸褙。藍廣織中赤莫。草綠有紋大緞挾䄂。紫的有紋鄕織中赤莫。沈香緞戰服。草綠廣織中赤莫。藍貢緞中赤莫。藍有紋緞中赤莫。草綠貢緞中赤莫。油綠雲紋緞團領。多紅貢緞道袍。柳綠鄕織長衣。藍貢緞中赤莫。草綠廣織長衣。草綠貢緞中赤莫。多紅廣織道袍。沈香有紋緞戰服。草綠有紋緞中赤莫。草綠有紋緞挾䄂。玉色無紋綾中赤莫。紫的鄕織中赤莫。草綠貢緞褡★(衤+蒦)。草綠廣織中赤莫。玉色綾長衣。甫羅鄕織長衣。甫羅無紋綾長衣。紫的貢緞中赤莫。多紅廣織道袍。草綠貢緞中赤莫。草綠廣織敞衣。玉色貢緞中赤莫。甫羅鄕織長衣。玉色廣織中赤莫。粉紅宮綃褡★(衤+蒦)。草綠廣織中赤莫。柳綠廣織長衣。多紅廣織道袍。玉色貢緞中赤莫。草綠廣織長衣。藍廣織中赤莫。紫的鄕織中赤莫。草綠廣織長衣。玉色廣織中赤莫。草綠宮綃長衣。草綠廣織中赤莫。柳綠綾中赤莫。多紅貢緞道袍。玉色綾中赤莫。玉色鄕織中赤莫。甫羅綾長衣。草綠廣織中赤莫。多紅貢緞道袍。草綠有紋大緞敞衣。粉紅綾長衣。多紅大緞帖裏。草綠廣織長衣。玉色綾中赤莫。藍稀紋綾長衣。藍綾中赤莫。紫的有紋緞褡★(衤+蒦)。粉紅廣織長衣。草綠有遠紗長衣。藍廣織中赤莫。甫羅大緞長衣。玉色廣織中赤莫。藍大緞褡★(衤+蒦)。多紅廣織道袍。草綠龍紋緞長衣。多紅有紋緞褡★(衤+蒦)。藍貢緞長衣。藍有紋綾長衣。藍有紋緞褡★(衤+蒦)。土色稀紋緞褡★(衤+蒦)。土色扇緞長衣。藍稀紋緞長衣。粉紅宋錦緞褡★(衤+蒦)。藍扇紬長衣。粉紅有紋緞褡★(衤+蒦)。灰色宮綃褡★(衤+蒦)。土色有紋緞褡★(衤+蒦)。土色有紋緞長衣。粉紅宋錦緞褡★(衤+蒦)。土色有紋緞褡★(衤+蒦)。軟藍宮綃狹袖周衣。藍扇紬長衣。粉紅有紋緞褡★(衤+蒦)。藍扇緞狹袖周衣。沈香色宮綃褡★(衤+蒦)。粉紅有紋綾褡★(衤+蒦)。玉色禾花紬長衣。藍扇緞長衣。玉色四綃中赤莫。藍有紋緞長衣。藍四綃中赤莫。草綠有紋緞褡★(衤+蒦)。藍禾花紬中赤莫。軟藍有紋緞長衣。玉色禾花紬中赤莫。粉紅有紋緞褡★(衤+蒦)。玉色四綃中赤莫。土色龍紋緞褡★(衤+蒦)。藍四綃中赤莫。藍禾花紬長衣。土色有紋緞褡★(衤+蒦)。紫的有紋緞褡★(衤+蒦)。藍雲紋緞褡★(衤+蒦)。藍扇緞長衣。黑雲紋大緞長衣。多紅貢緞單道袍。柳綠雲紋大緞褡★(衤+蒦)。多紅貢緞襲道抱。二。藍有紋緞褡★(衤+蒦)。多紅禾花紬襲道袍。十四。甫羅雲紋緞褡★(衤+蒦)。草綠禾花紬褡★(衤+蒦)。柳綠雲紋緞長衣。柳綠有紋緞背子。
정조 0년 · 강
諭奉朝賀洪鳳漢。
정조 0년 · 목
敎曰。聞卿出城卽欲敦召。近因朝家多事。尙此未遑。予心悵然。此非卿一向處外之時。卿其卽爲入城事。遣史官傳諭于洪奉朝賀。
정조 0년 · 강
以黃景源爲左參贊。李鎭玉爲 元陵參奉。口傳也。初仕也。
정조 0년 · 강
以李國顯爲平安兵使。備薦也。
정조 0년 · 강
禮曹以 健元陵伐木時告由吉日推擇啓。
정조 0년 · 목
該曹啓言。 健元陵右二岡伐木置標時告由吉日推擇。則今四月十三日巳時爲吉云。請令都監擧行。允之。
정조 0년 · 강
右參贊李福源疏陳情勢乞遞。賜批。
정조 0년 · 목
疏略曰。臣自遭金若行罔測之言。心驚骨痛。忽忽忘生。夫癸卯科之爲世操持久矣。臣之先臣。亦嘗自引於筵席章奏之間。而不謂科名已改。人事已變。數十年之後。乃聞此危悖㦧毒之說。噫嘻亦太甚矣。至於向來科事。言亦支離。而臣之所考。不出試券之外。人之所論。乃在秘封之中。有罪無罪。天日在上。臣不欲多卞也。目下西壁之命。雖無去就之可論。滓穢之賤。拂拭愈勤。詹望宸極。但有攅杋。伏乞亟削臣職名。批以業諭於金若行之批。卿其勿辭察職。
정조 0년 · 강
淸川君金鐘正疏陳情勢。賜批。
정조 0년 · 목
疏略曰。臣自速譴何。逬出都門。及見尹東晚疏。其所聲罪。極爲危迫。尹泰淵等島棘命下之後。臣以泰淵。定配濟州。旋聞黑山濟州等地。曾無自下擧行之例云。故臣素聞蝟島水路之險遠。亞於黑山遂以蝟爲定。追始覺其島雖險。而地則近。更爲移定於康津古今島。而原單已徹。竟未及焉。臣於泰淵。常所深嫉。今反愛惜。寧有是理。撫躬追愆。生不如死。伏乞特施重譴。批以尹東晩之疏。何足深引。卿其勿辭察職。
정조 0년 · 강
副提學沈履之上疏自引。賜批。
정조 0년 · 목
疏略曰。臣於是職。曾被人改正之論。伊後除旨。不啻屢遭。而一切引義。不敢冒膺。 先大王。亦燭微諒之不可奪。輒許鞶椃。區區仰望於新服之治者。特賜鐫免而已。批以卿之曩時所遭。予則曰決非公議。卿其勿辭察職。
정조 0년 · 목
領議政金陽澤曰。 眞宗大王諡狀。及今撰出。然後今番使行。可當同爲入送矣。予曰。文任所見何如。 諡狀當爲入送矣。大提學李徽之曰。 諡狀持去。然後可以請 諡矣。予曰。文衡當製進乎。陽澤曰。文衡則連撰大文字。令他文任撰進好矣。予曰唯。
정조 0년 · 강
許施各道還餉加分之請。
정조 0년 · 목
領議政金陽澤啓言。慶尙前監司金載順狀啓。今當劇農之時。種糧難辦。各邑留庫還上中。尤甚邑三分一。之次邑四分一。稍實邑五分一加分事。請稟旨分付矣。所請之數甚精。請許施。從之。又啓言。咸鏡監司韓光會狀啓。請軍餉與元還留庫巾。稍實邑限三分一。之次邑五分二。尤甚邑折半加給。俾作農糧之地事。請令稟旨分付矣。臣意則稍實邑四分一。之次邑六分二。尤甚邑三分一許施似好矣。予詢左相。鄭存謙曰。臣意亦然矣。從之。又啓言。黃海前監司李★(土+甲)狀啓。請道內會付穀折半留庫中。限一萬五千石加分事。令稟旨分付矣。所請夥然。請以八千石訐施。從之。又啓言。京畿監司尹蓍東狀啓。請留庫中。限五萬石特許加分。稟旨分付矣。以二萬石加分事。請許施。從之。又啓言。忠淸監司閔百奮狀啓。請還上軍餉留庫中。尤甚邑三分一。之次邑四分一。稍實邑五分一加給事。令卽速稟旨矣。分排稍實。請許施。從之。
정조 0년 · 강
命李溎趙㻐給牒敍用。
정조 0년 · 목
從領議政金陽澤啓稟也。
정조 0년 · 강
差下備堂黃景源徐浩修。
정조 0년 · 강
命康翊縣監閔鐘烈內擬。
정조 0년 · 목
鍾烈。外補久病。領相啓稟也。
정조 0년 · 강
命今番册寶同載腰轝。
정조 0년 · 목
大提學李徽之啓言。補編大文中。册寶同載一彩轝。寶編圖形則册寶 敎命。盛於腰轝。而各年謄錄。亦用腰轝矣。今番册寶。同載腰轝乎。從之。
정조 0년 · 강
還差惠堂鄭弘淳
정조 0년 · 강
大司憲朴相德避嫌乞遞。賜批。
정조 0년 · 목
避嫌略曰。伏見諫臣之疏。提論奉朝賀洪鳳漢事。謂以憲臣之意。終未歸一。作爲難進之端在臣廉防。何敢仍冒於職次乎。請命遞斥。批以勿辭亦勿退待。
정조 0년 · 강
司諫兪彥修。獻納洪周萬聯啓。請具允明等遠。竄賜批
정조 0년 · 목
聯啓略日。綾恩君具允明。前判書具允鈺。遠竄罪人具庠。副司直具㢞。當厚謙全盛之時。吮癕舐痔。無不爲之。及今厚謙失勢之後。肆然呈疏。謂天可欺。允明允鈺及㢞。請竝遠竄。批以具庠。方發捕未及拿來。而先以其文書辭語。膽諸啓辭。臺臣之事。大段非矣。發啓之臺。雖不知鞫獄文書之嚴秘。輕率論啓。其後傳啓之人。視若尋常。一啓再啓而猶不已。事體極爲寒心。○大司憲朴相德啓言。當初陳啓。旣涉妄率。一向連啓。有損臺體。請司諫兪彥修獻納洪周萬竝遞差。從之。
정조 0년 · 강
罷正言宋煥億職。
정조 0년 · 목
領議政金陽澤啓言。鞫獄文書。何等嚴秘。而正言宋煥億。以未拿來罪人書牘。輕先論啓。其在臺體。壞損甚矣。請罷職不敍。批以執法之臣。旣失法意。罷職可也。
정조 0년 · 강
還差前備堂具善復鄭弘淳金鐘正趙重晦李重祜洪趾海李溎徐有隣權噵沈履之尹得養鄭一祥。榻敎也
정조 0년 · 강
命今番使行關西銀三萬兩出付。
정조 0년 · 목
領議政金陽澤啓言。今番使行。不虞費及公費條。以關西營邑。所在銀三萬兩。通同計數。出付使行。如有用餘。還歸時。請一一還給各其處所。從之。
정조 0년 · 강
詣 殯殿孩晝 茶禮。
정조 0년 · 목
敎曰。疏批之後。冀卿造朝。側席多日。尙不幡然。以卿體國之誠。何忍邁邁。後至於此甚乎。本事顚末。矛已洞知。又悉於前後敦諭。更何多誥。卿須體予慇懃之意。卽日入城。仍卽肅命。聽予面諭事。右承旨傳諭于金判府事期於偕來。
정조 0년 · 강
陵園祭享式例命考奏。
정조 0년 · 목
敎曰。奉常提調。明日入侍時。大牢中牢。 陵園祭享式例及各項 祭享式例。竝爲考奏。
정조 0년 · 강
命定延齡君奉祀。
정조 0년 · 목
敎曰。延齡君奉祀。旣有 光朝筵敎。及今釐正之時。不可不分屬。恩信君。定爲延齡君奉祀事。分付禮曹。凡諸等事。考例擧行。
정조 0년 · 강
儲慶宮順康園享祀問于大臣稟處。
정조 0년 · 목
敎曰。代盡則祧。世遠則遷。此禮家說也。雖以 宗廟言之。五世而桃。獨乎 園廟。豈有異制。然我朝無代盡之 園廟。故前此未嘗講此禮矣。今則 元廟室旣祔 永寧殿。則 儲慶宮祭享。當準 永寧殿例爲之。在昔 先朝。雖無受 敎。此則當朝封 園之故。未遑於祧禮之講矣。禮有隆殺。序有遠近。不可不講定節損之儀。 儲慶宮順康園享祀及焚香等節。一依祧 廟例擧行。似合禮制。以此遣禮官。問于大臣稟處。又敎曰。 儲慶宮享祀事。旣已下敎。 昭顯廟愍懷廟。今則世代旣遠。而 順懷廟。似亦有已行之例。令該曹考例。依 順懷廟例。草記稟定事分付。
정조 0년 · 강
命副提調持二神交濟湯入侍。
정조 0년 · 강
命任希雨姑爲仍囚。
정조 0년 · 목
義禁府啓言。任希雨嚴問口招。請上裁。敎以觀此所供。參以査啓。節節違端。言言窘遁。以狀啓一事言之。旣曰不自傳布云爾。則無足之狀啓。安得以飛入於道內與京中人之耳乎。渠供中行過之際自致傳播云者。全不成說。一問二問。終不直招。徒損國體。姑爲仍囚。待新監司査啓後更査。
정조 0년 · 강
命使行所用人蔘依前準給。
정조 0년 · 목
領議政金陽澤啓言。使行所用人蔘。曾前王子大君赴燕時。以十餘兩。別有恩賜。近來宗班入去以後。折半給送。今番則依前例。請準數出給。敎以今番則依前。此後宗班使行。更待稟處。分等磨鍊。
정조 0년 · 강
詣 殯殿行夕 奠。
정조 0년 · 강
命代盡宮房還出稅。
정조 0년 · 목
敎曰。代盡宮房。依戶判所奏還出稅。溫嬪安嬪明善明惠公主。寧嬪貴人䄙嬪昭儀張貴人房田結。竝還屬戶曹。有子孫外祠版。竝入壽進宮。而所罷宮家各樣折受奴婢第宅。亦令戶曹及內需司。眼同査出。別單草記以聞。至於大嬪房。旣有奉常寺祭物以時享祀。又有次知中官。不必更置宮房。田結一體還屬。其他擧行。亦遵出稅他宮房例事。令該曹該司知悉。四宮及諸宮別判付賜與外。法外加受處。丙戌以後。以未準結樣。無別判付受出者。勿論某宮房。一竝査實後。草記還出稅事。分付戶曹。
정조 0년 · 강
詣 殯殿行朝 奠。
정조 0년 · 강
召見判府事金尙喆戶曹判書鄭弘淳于廬次。
정조 0년 · 목
予曰。前後啓批疏批。皆已盡之。不必更諭。而至於尋常婦寺。旣不以餙辭爲之。況於大臣。豈可有一毫外餙之事乎。其時事狀。予之目覩者。取於亂軸。予亦知之。判府事於此事。豈有一分嫌捱之端乎。尙喆曰。顧臣情地。萬萬惶蹙。久伏荒郊。及承批旨。感激恩私。冒嫌入城。實爲有靦面目矣。予曰。黨逆之說。尤是駭悖。金若行之言。何足責哉。予曰。相職許免。爲開卿入城之路。不可久處閑局。卿須思所以體國之道也。予曰。德師一和之疏。無非凶言。豈以此凶言。膽諸章奏乎。 先大王旣有 遺敎。則爲今日臣子者。孰敢提說。而此輩之容易說去之罪。雖千剮萬戮。猶不足以快於心也。相老不道之說。尤極凶惡。相老之出此凶言。曾是不意。予曰。哀疚中。雖以儀文祭祀之節爲事。猶未能盡誠殫孝。而公除之前。遭此無前怪惡之事。寧不痛心。舊時尙魯所言。極其凶獰。究其情狀。逆節有浮於今番諸賊也。恭默閤筵說。卿見之否。尙喆曰。未得見之。而略聞其槪。則萬古凶逆矣。予曰。聖國。亘古亘今所無之凶漢也。欲盡其說。哽塞不忍道也。若非 日月之明。 宗國。其將置之於何地。尙魯聖國及文氏。內外交煽。譸張僞言。構揘 兩宮。自此以後。疑懼疊生。 病患轉深。言之至此。痛隕益深。其時予方沖年。何以知此等事狀。而 先大王。每以此等言 諭予。故予盡知之。尙魯死後。 先大王。以其臥死牖下。於渠爲幸爲 敎予至今思之。取他人子爲文氏子之計者。已萬萬凶獰。空地空書之事。尤是叵測。文氏懷匏佯孕之計。亦是尙魯之凶策。多少說話。非卒乍間言之者也。此言未暇與他大臣言之。而今適從容。故對卿略言之矣。弘淳進前。予曰。裁穴處停當。然後告由。日子。待再看審擧行。明日錦城尉御將與都監郞廳一員。進詣裁穴處。看審以來。金判府事一體進去。
정조 0년 · 목
敎曰。不過一時申飭矣。削職三司諸臣。給牒敍用。
정조 0년 · 목
敎曰。鼎席不備。時任大臣。命招卜相。○賓廳卜相以奉朝賀洪鳳漢領府事金相福判府事金致仁韓翼謩金尙喆李溵封入。
정조 0년 · 강
以金尙喆爲左議政。
정조 0년 · 강
汰明陵參奉崔粹臣。
정조 0년 · 목
粹臣。以罪人載興之子。吏曹啓汰也。
정조 0년 · 목
以李顯永爲司諫。李謙彬爲獻納。姜忱爲正言。李溎爲同義禁。李商梅爲 明陵參奉。初仕也。左議政金尙喆。右議政鄭存謙。藝文待敎朴祐源單付。
정조 0년 · 강
慶尙監司李衍祥疏辭新除藩任。賜批。
정조 0년 · 목
批以今卿此任。予意有在。卿其勿辭。速往欽哉。
정조 0년 · 강
草土臣金龜柱疏請人蔘事詳覈。賜批。
정조 0년 · 목
疏略曰。近日諸疏中所謂丙戌人蔘事。卽先臣志事之所在也。臣於壬辰之疏。洞盡無餘。而行査命下之後。臣擧手泣禱。以爲九原忠悃。今可以白矣。繼伏見判府事金致仁箚本。則其曰事係久遠。未能詳記。噫。此何等大事。關係又何如也。而乃可諉之於時月之已久。托之於精神之昏耗乎。又曰。國舅使醫官送言。而奉朝賀適在傍云云。何其沒實之甚也。蓋先臣純用羅蔘之議。始發於二月二十五日 聖候添劇藥院移直之際。而直至三月十九日。始乃得用。則其間數十餘日。先臣之使往來醫官。從容往議於都提擧者。不啻幾次。而其所言有若先臣偶然送言。彼偶然傍聽。自己偶然答送者然。誠莫知其何故也。又曰。貢蔘羅蔘參半用之云云。此亦非先臣之言也。蓋京貢之蔘。元非 御藥之所堪用也。羅蔘則菫入五六分重。自正月初九日 患豫之初。至三月旬間。一用此例。若其參半之用。則在於旬後通計日子。未滿一旬。今其言。只擧其一旬參半之用。不用其三朔五六分之用。若使自初參半用之。則先臣何必汲汲遑遑。抗言力爭。至被干預之斥而不知止乎。又以先臣面言。謂之差異。噫。是何言也。今雖曰日月稍久。此豈可忘之事耶。伏乞亟命詳覈。批以居諸易邁。公除已過。撫時號隕。益復罔極。卿疏所引與大臣之箚逕庭。予所以爲訝者。大臣豈或爽實陳箚。卿亦豈或過引先訓乎。予非欲兩是。奈此難於査實何哉。李養善之尙今不問。職由於此也。
정조 0년 · 강
校理金履正疏陳母病徑出。批許救護。
정조 0년 · 강
敦寧都正李在簡上疏自引乞遞。賜批。
정조 0년 · 목
疏略曰。臣向叨銓職。自遠顚沛。罰止例勘。銜恩訟愆。第其重臣之再書。有不得不辨。大抵玆事。臣則分付執吏。不遇曰待開政擧行而已。該吏之不告政席。直爲書呈。非臣之所知也。今忽以意外之事。一卞再卞。有若推諉下吏者然。其爲羞朝廷大矣。伏乞遞臣之職。勘臣之罪。批以爾其勿辭察職。
정조 0년 · 강
刑曹參判金煜疏辭新資。賜批。
정조 0년 · 목
批以授卿二品。予欲用卿。卿其勿辭察職。
정조 0년 · 강
工曹參判鄭履煥上疏引義仍陳母病尋鄕。賜批。
정조 0년 · 목
疏略曰。臣昨又伏見敦召於鳳漢者。溫諭動擊。促使入城。以恩屈法。非春秋正名之義。以私掩公。欠聖人體天之規。此豈今日群臣所仰望於堯舜之聖者哉。臣亦何顏廁跡朝行。與彼周旋。伏乞亟削臣職。且臣偏母。痰病沈痼。徑尋鄕路。亦願繩以重律。批以私之一字。苟非大聖人。安得擺脫。而予所以自勵自勉者。庶幾克祛一字。期趁淨盡之境。而今卿曰以有欠。卿或不諒予心耶。其在欲勉之道。方此反省。而內省不疚。獨非聖人之言乎。卿之此去。固知出於言不用則去之之義。予意如此。鄕何邁邁。卿其從速上來察職。
정조 0년 · 강
命推刷官千世翊等。定配罪人尹起莘等。嚴刑得情。
정조 0년 · 목
敎曰。觀此海伯査啓。參以秋曹回啓。推刷官吏之半年逗留。百端作幣。來歷分明之內奴。捧賂許頉。賓寒不干之良民。白地侵漁。濫施刑杖。毒害之罪。萬萬無狀。其在振紀網之道。不可尋常處之。推刷官千世翊。書員韓愼康。各別嚴刑。卽其推刷郡定配。庫直奴子等。亦令各別嚴治。其餘各依回啓施行事。分付刑曹。○因刑曹罪人尹起莘啓目。及罪人奴金伊更推啓目。竝敎以除尋常。更加嚴刑。期於得情。又因李長煥更推啓目。敎以除尋常。各別嚴刑。期於得情。
정조 0년 · 강
命南間罪人另飭王府。
정조 0년 · 목
敎曰。南間罪人。滯囚多日。紀綱解弛之時。安保其必無疏虞之患乎。另飭王府。各別禁斷。若有現發。當重繩。其令惕念。
정조 0년 · 강
召見領議政金陽澤錦城尉朴明源于廬次。
정조 0년 · 목
陽澤曰。 山陵裁穴甚難。蓋當初打開之地。故必以黃土塡補。然後可以裁穴云矣。予曰。舊裁穴處何如。陽澤曰。稍上一金井。合宜云矣。予曰。伐木前當補土。則告由祭退定乎。陽澤曰。先爲告由。似未安矣。予曰。然則退定好矣。明源曰。地師輩先往詳審入來後。臣等往審似好矣。
정조 0년 · 강
詣 礗殿行朝 上食。
정조 0년 · 강
禮曹以 儲慶宮順康園享祀等節及 延福殿景慕宮傳香封頭收議啓。
정조 0년 · 목
該曹啓言。 儲慶宮順康園享祀及焚香等節。問議于大臣。則領議政金陽澤。以爲朝筵。已有所陳。今未敢更贅云。判府事韓翼謨以爲禮莫嚴於宗廟。五世則祧 宮園典禮。何獨不然。今此聖敎。得禮之正。昧禮賤臣。無容別議云。李溵以爲 元廟室旣奉於 永寧殿。則 儲慶宮順康園享祀等節。一遵桃廟擧行。恐合禮意云。右議政鄭存謙以爲五世而桃。邦禮有限。 宗廟 宮園。豈可異同。更宜博詢而處之云。領府事金相福以爲情地危懍。不敢獻議云。判府事金致仁病未獻議。左議政金尙喆。方在辭職中。未敢獻議云。請上裁。敎以依諸大臣議施行。講定節目。而待三年後擧行。該曹又啓言。 延福殿景慕宮朔望傳香封頭擧行事。問議于大臣。則領議政金陽澤。以爲筵席仰進 兩朝已行之例。今無更達云。判府事韓翼謩。以爲已定號未及上之前。先用所定之號。旣有兩朝已例。在今遵行。實爲允當云。李溵以爲旣有兩朝已行之例。恐當以已議定之號稱之云。右議政鄭存謙以爲已定號未上號之前。凡於公家文字。先稱所定之號。昭載 兩朝實錄。依此擧行。似爲合宜云。請上裁。敎以依大臣議施行。
정조 0년 · 강
判府事金致仁上疏引義。賜批。
정조 0년 · 목
疏略曰。臣得見金龜柱疏本。謂臣日前箚辭之沒實。直歸臣於周逮漫漶之科。噫。何言之易也。但其往復日子。參用分數。以臣茫昧之神思。何能詳記及此乎。至於面言云云。臣箚所謂差異者。特以其所記。在於醫官往復故也。追思伊時事勢。咫尺同直。逢見旣頻。則其應有酬酢之及。而奈於未記何哉。今若責臣以精神之耗損則可也。乃反疑之太過。有若臣吞吐本事。洊辭掩覆者然。其亦淺知臣也。周遮彼此。漫漶事實。果如其䟲所云。則其爲罪合被重誅。伏乞亟降威罰。批以卿之忘未記有云者。已悉於筵奏。況今所陳如此。卿何過辭焉。仍命史官傳諭。
정조 0년 · 강
左議政金尙喆䟲辭重卜之命。賜批。
정조 0년 · 목
批以向日許免之敎。昨日入侍之諭。已示予意。更何多誥。方今艱虞溢目。鼎席不備。此豈輔相懇辭之時乎。體國二字。予勉於卿。卿若體國。豈不幡然造朝。共濟國事乎。卿雖若此。予則決不捨卿。卿須體予慇懃之意。卽起肅命。仍卽入侍焉。仍命偕來承旨傳諭。
정조 0년 · 강
兵曹參議朴師海上䟲自列。賜批。
정조 0년 · 목
䟲略曰。臣於前冬待罪三銓也。被斥於憲臣李稡。至蒙譴罷之典。憲啓所論乏資歷無人望等說。臣實甘受。至於臺望之畏首不公云者。則彼憲臣。乃以其日政見差之人。論斥其日政排擬之不公。人言之倫脊有無。姑無論。在臣私義。惟有杜門自靖而已。玆敢露章自列。伏乞亟削臣職。批以爾其勿辭察職。
정조 0년 · 강
同經筵李宜哲上疏陳勉講學仍辭免。賜批。
정조 0년 · 목
疏略曰。臣竊以爲君德成就。責在經筵。抑臣嘗聞禮經有居喪未葬讀喪禮之文。而 列朝故事。又有微山陵未畢而講筵不廢之規。其義微而其法嚴矣。今殿下。新罹大故。哭泣饋奠。不遑自暇。而揆以禮典所載。則政合講學論道。不容間斷之時也。如臣無似。備員經帷。無絲毫報答之效。則豈非輕名器而妨進學之方者哉。伏願亟行鐫免。批以已聞卿博學。欲試卿侍講。卿疏所請是矣。方有召對之命。卿其勿辭察職。
정조 0년 · 목
敎曰。重卜于卿。予意則深。卿旣勉許西樞。更無自引之端。況今 山陵進去。時日爲急。卿須卽起造朝。共濟國事。仍爲入侍事。遣承旨。傳諭于左議政。與之偕入。
정조 0년 · 강
遞修撰曹遠振李儒慶。以李秉模爲修撰。
정조 0년 · 목
敎曰。召對有命。館職不備。違牌儒臣許遞。李秉模爲修撰牌。招入侍。
정조 0년 · 강
命金漢老付軍職承 候。
정조 0년 · 목
敎曰。御將方在調病中。 慈殿無承 候之人。兵曹參知金漢老。初度旣入。本職許遞。令該曹口傳付軍職。亦令承 候。
정조 0년 · 강
行召對于興政堂。承旨徐浩修洪國榮鄭民始。副校理沈有鎭。修撰李秉模。假注書柳孟養。記事官白光澤朴祐源。
정조 0년 · 목
講禮記。○命浩修讀 儲慶宮祧禮當否稟處禮曹草記。予曰。蔡濟恭以爲 先朝御製中。有不用祧禮云矣。國榮曰 御製與古禮雖異。當導朝家禮。庶不違於 御製辭意。予曰。 宗廟至重而亦有祧遷之禮。他何可論。
정조 0년 · 강
永禧殿影幀奉安。命問議大臣。
정조 0년 · 목
敎曰。聞禮判所奏。 永禧殿所奉 影幀。當奉於何間爲稟。而 肅祖影幀奉安之禮。今當導用。此則亦有不同者。遣禮官問議于時原任大臣稟處。
정조 0년 · 강
景慕宮樂章文。命待三年後擧行。
정조 0년 · 목
敎曰。 景慕宮用樂。旣已定奪。樂章文。依 延福殿例。待三年後擧行。
정조 0년 · 강
召見領議政金陽澤禮曹判書鄭尙淳于廬次。
정조 0년 · 목
承旨洪國榮曰。統制使薦。諸大臣往復後爲之。故遲滯云矣。予謂陽澤曰。誰可爲之乎。
정조 0년 · 강
命統制使趙★(山+完)仍任。
정조 0년 · 목
領議政金陽澤啓言。統營近甚凋弊。營力民命。漸致倒懸。趙★(山+完)到任之後。留意釐革。頭緖將就云矣。今遽內移。此際更張之事。若付之生手。則爲統營甚悶。趙★(山+完)。今姑仍任前職。使之着意未了之事。恐爲得宜。敢達。從之。○敎曰。大臣旣奏。禁軍別將望。更爲擬入。
정조 0년 · 목
禮曹啓言。 敬陵追崇時。有 宗廟告由之例。今番 眞廟追崇事由。當爲告 宗廟永寧殿孝明殿徽寧殿社稷矣。從之。
정조 0년 · 강
宮園式例作册。命看檢稟處。
정조 0년 · 목
敎曰。 宮園旣有式例。則況今 景慕宮永祐園凡諸禮節。酌古參今。多所同異。不可無一定之例。此 宮園式例。依 皇壇儀。 宮園式例。作一册子。以爲傳後之地事。分付儀曹。前此此等册子。雖有編輯堂卽差出之例。不必張大。本曹三堂。同爲看檢。入侍稟處。
정조 0년 · 강
追崇時請 諡 宗廟。命勿爲磨鍊。
정조 0년 · 목
禮曹判書鄭尙淳啓言自前 國恤時請 諡 宗廟後。上 諡殯殿。乃是典禮所載。而 敬陵章陵追崇時。只有上 諡册之節。無請 諡 宗廟之事。今番 追崇時。請 諡 宗廟一節。何以爲之乎。敎以 實錄旣無所據。勿爲磨鍊可也。
정조 0년 · 강
眞宗大王孝純王后神主延福殿奉安後。命行祭。
정조 0년 · 목
禮曹判書鄭尙淳啓言。 敬陵章陵追崇時儀註。焚香進册於 舊主。然後方爲改題 新主。行三獻祭矣。今番 眞廟追崇 新主造成日子。推擇於何間。造成於何殿。而造成後。事當奉安於卽今 舊主奉安之 廟。焚香進 册寶於 舊主。改題 新主後。行三獻祭。 延福殿移奉臨時。依古例親行告動駕祭。奉 眞宗大王孝純王后神主。詣 延福殿奉安後。當行三獻祭。請依此擧行。從之。敎以造成處所。以 彰義宮咸一齊爲之。
정조 0년 · 강
眞廟追崇後 舊主埋安。依 章陵例命擧行。
정조 0년 · 목
禮曹判書鄭尙淳啓言。自前 國恤時。練祭後則奉埋 虞主於 宗廟北階。 德宗大王追崇後舊主。埋安於 懿廟北階。 元宗大王追崇後 舊主。議者以爲承華殿非埋 主之所。上 册後奉埋於 章陵之側矣。今番 眞廟追崇後。 大王王后 舊主埋安一節。何以爲之乎。敎以今亦依 章陵例擧行可也。
정조 0년 · 강
眞宗大王孝純王后新主移奉。命卒哭後擇日。
정조 0년 · 목
禮曹判書鄭尙淳啓言。 延福殿旣定於講書院。眞宗大王孝純王后新主移奉日期預先稟定然後。 新主奉安於 舊主奉安廟。日子及上 册寶吉日。亦當次第推擇矣。敢稟敎以卒哭後。次次擇日可也。
정조 0년 · 강
景慕宮上 諡印式。命竝書前 諡。
정조 0년 · 목
禮曹判書鄭尙淳啓言。自前 國恤時 諡寶式不書 尊號徽號。只書 諡號。而今番 景慕宮上 諡印式。當依 儲慶宮毓祥宮追上 諡號時例。竝書曾前 諡號矣。敢達。敎以似然矣。依爲之。
정조 0년 · 강
影幀同奉 長寧殿。命奉審回奏。
정조 0년 · 목
禮曹判書鄭尙淳啓言。 因山後 影幀。當奉安於 萬寧殿。而此殿本以平家。有難永奉。新建別殿。以爲奉安。穩當矣。敎以今聞禮判所奏。 萬寧殿影幀所奉處。將欲新䢖云。予於頃日。已有下敎。而與其新建他殿。莫若同奉 長寧殿之爲好。似聞有狹窄之憲云。該曹堂上。進詣江都。奉審形便回奏。更待下敎。
정조 0년 · 강
景慕宮上 號日子。 延福殿追崇後。命推擇擧行命明日禮曹判書參判持 皇壇儀 宮園式例入侍。
정조 0년 · 강
命鄭民始仍察營造之任。都監堂郞竝推考。
정조 0년 · 목
敎曰。今日摘奸營造所役。無句管之人。不可付之生手。旣經營造都廳同副承旨鄭民始爲戶曹參議。仍察營造之任。其令吏曹。卽爲啓下。別看役旣已命下。 御製奉安。事體何等重大。則初不筵稟。任自推去。事甚未安。該都監當該堂郞。一竝推考。
정조 0년 · 강
列聖御製退壙件 因山時命安奉。
정조 0년 · 목
敎曰。 列聖御製退壙奉安件。一件粧以藍緞衣。裏以紅緞袱。盛櫃子。朱漆畵龍。隨畢役奉安 殯殿。 因山時羽葆前。盛於彩輿安奉事。分付都監。
정조 0년 · 강
遣承旨詣 永祐園奉審。
정조 0년 · 강
命副提調持二神交濟湯人侍。
정조 0년 · 강
以申大升爲承旨。前望也。
정조 0년 · 강
藝文待敎朴祐源陳䟲乞遞春秋兼銜。批下該曹稟處。
정조 0년 · 목
祐源與承旨申大升有姨從應避之嫌也。
정조 0년 · 강
召見領議政金陽澤左議政金尙喆右議政鄭存謙黃海監司李性源泰川縣監申煜于廬次。
정조 0년 · 목
性源辭陛也。○予命性源曰。査事甚急。收殺後狀聞可也。性源曰。前前監司洪述海任事軍官三人。有可問之端。分付該曹。請急速下送。一體取招。從之。予曰。 諡狀盡製乎。尙喆曰。始正書矣。予命奉諡狀入來。承旨讀奏。予曰。 慈聖下敎所書。雖彼人知之乎。陽澤曰。其所呈文。在於彼國。可以知之矣。予曰。 先朝敬天愛民之盛 德。皆推於孝。 諡狀中當始於孝字。備述事大之誠爲宜。而今此所製。無歸重處矣。尙喆曰。下敎命意誠至當矣陽澤曰。誠如下敎。然後體段可見矣。予曰。出去相議可也。予曰。聞禮判言。則 萬寧殿影幀所奉 安處。將新建云。而予意則添建 長寧殿。同爲奉安。則 肅廟位當爲第一室。而 神理人情。各盡其道矣。 泰寧殿 御容。三年後亦當奉 安于永禧殿矣。
정조 0년 · 강
命再昨傳敎爻周
정조 0년 · 목
敎曰。再昨所下傳敎中。依 懿廟例擧行者。以其懿廟別廟以前之謂也。而今聞禮官所奏。 成廟朝登極。在於己丑十一月。 別廟定於庚寅正月。則正月以前。卽是 睿廟國恤 因山之前。自在大小享停廢之時。 別廟以前 祭祀。今無可考之處。再昨傳敎爻周。
정조 0년 · 강
永祐園位畓香炭。命從厚磨鍊。
정조 0년 · 목
承旨洪國榮啓言。 永祐園。承旨奉審。今始初也故守䕶軍等。以其難保之狀。來訴於臣。大抵本 園。初無位畓及香炭等磨鍊之事。故守軍至於流散之境。凡事全不成樣。令該曹。位畓鄕炭。請從厚磨鍊。從之。
정조 0년 · 강
永祐園後麓命禁馬。
정조 0년 · 목
承旨洪國榮啓言。 永祐園後麓。距馬場垣。不過五十餘步。而每當放馬之時。多有蹂躪之弊。自今屬之火巢內。請以爲禁馬。從之。
정조 0년 · 강
行召對于興政堂。參贊官洪國榮。侍讀官沈有鎭檢討官李秉模。記事官尹翊東白光澤朴祐源。
정조 0년 · 강
命故大諫李存中特贈文衡。
정조 0년 · 목
參贊官洪國榮啓言。故大司諫李存中。當賊魯竊柄之時。盛陳一䟲。力討凶賊。遂致再涉鯨波。十年窮餓。以沒其身。 先大王追惜之敎。屢發於筵席。今年賊魯罪狀現發。天討旣行。在朝家褒奬之道。宜有特異之典。唐之祿山反後。致誄張允齡。本朝汝立誅後。賜祭朴淳。可以爲例。故敢達矣。敎以參贊官言是矣。予甚愴焉。其在奬言路樹士氣之道。宜有褒贈之典。況文衡準點者乎。以大提學特贈。
정조 0년 · 강
命讓寧孝寧兩房免稅。不與他房一例擧行。
정조 0년 · 목
戶曹判書鄭弘淳啓言。讓寧大君孝寧大君兩房免稅。恐不可與他宮房一例擧行。故敢達矣。從之。
정조 0년 · 강
命今番籍沒田畓許屬糧餉廳。
정조 0년 · 목
戶曹判書鄭弘淳啓言。糧餉廳。自前籍沒田畓。每有劃給之例矣。今番逆家田畓。請倂許屬該廳。從之。
정조 0년 · 강
召見 山陵看審相地官金基良等于廬次。相地官柳東亨金田。
정조 0년 · 목
予曰。更爲看審則何如。基良等曰。上下山原。探見來見正脈及水口諸處。則實是十全大地矣。予曰。補土何也。基良等曰。非爲形體之低而補土也。惶恐者。前所穿壙處。故四方皆高。中則甚低。若有天落水。則無就下處。恐有濕氣。故更塡新土。以爲平衍。然後詳審裁穴。以開金井似宜矣。予曰。然則無妨矣。
정조 0년 · 강
命地師錢米從厚題給。
정조 0년 · 목
敎曰。聞地師三人言。予心甚幸。渠輩亦云勞矣。從當有依例賞典。而客裏必多岨峿。例給外。錢文米石。從厚題給。以助糧資。
정조 0년 · 강
詣 殯殿行朝 上食。
정조 0년 · 강
影幀移奉日子。命念前推擇。
정조 0년 · 목
敎曰。 泰寧殿所奉 先朝影幀。移奉于 景賢堂。移奉日子。今月念前推擇事。分付儀曹。移奉時奉 安輦轝。自資政門。由崇賢門儀衛等節。令禮曹考例成節目。卽爲啓下。又敎曰。 影殿唐家。體例大異。 泰寧殿唐家。不可不移用於 景賢堂。則唐家搬移時。亦當權 安別殿。以待移 安所畢役。權 安之所。不無疏虞之慮。事甚悚悶。分付戶曹。凡諸擧行。預卽措置。俾無曠日之弊。別殿權安時。自內權 安。諸執事與侍衛等節。勿爲磨鍊。只正日擧行事。分付禮兵曹。
정조 0년 · 강
禮曹以 影幀移奉吉日推擇啓。
정조 0년 · 목
該曹啓言。 泰寧殿所奉 影幀。移奉 景賢堂吉日推擇。則今四月十七日卯時。二十日午時。二十一日辰時爲吉云。以何日定行乎。敎以十七日爲之
정조 0년 · 강
召見領議政金陽澤于廬次。
정조 0년 · 목
予曰。聞地師來奏之言甚幸。而補土則宜矣。陽澤曰。非爲他處而補土也。盖前所補土者未完故矣。
정조 0년 · 강
遞大司憲朴相德。
정조 0년 · 목
以相德階高職卑。大臣啓請變通也。
정조 0년 · 강
命今番正使行。遣御醫一節。依例擧行。
정조 0년 · 목
因大臣啓稟。有是命。
정조 0년 · 강
有政。吏曹判書徐命善。參議洪撿進。
정조 0년 · 목
敎曰。政事當日爲之。騎省番次苟艱。參議尋單云。許遞。李存中大提學贈職。今日政擧行。○以金載順爲大司憲。朴在源爲校理。嚴思晩爲修撰。洪景顏爲靈光郡守。
정조 0년 · 강
召見 魂殿都監堂上鄭尙淳都廳林得浩于廬次。
정조 0년 · 목
予曰。有速爲思量者矣。 泰寧殿唐家。移奉 景賢堂。移 安影幀。則再移 安。極未安。禮判與許珪同往。看審後來奏。尙淳曰。看審唐家。則東西有餘而南北不足矣。予曰。再移 安雖極未安。而明日當自內權 安影幀于爲善堂矣。
정조 0년 · 강
影幀移奉時攝官差出雲寶劍命勿新造。
정조 0년 · 목
敎曰。 影幀移奉時 神輦侍衛。皆從吉。各項攝官。考例。令吏曹預卽差出。又敎曰。 神輦繖扇。以殿內所設者前導。雲寶劍。勿爲新造。以內下者用之
정조 0년 · 강
詣 殯殿行夕 上食。
정조 0년 · 강
詣 殯殿行朝 奠及望 奠。
정조 0년 · 강
罷黜興陽縣監李迪輔。
정조 0년 · 목
迪輔以身病呈狀。吏曹啓請罷黜也。
정조 0년 · 강
副校理沈豊之䟲陳母病乞遞仍懲討。賜批。
정조 0년 · 목
䟲略曰。臣之偏母。夙抱貞痰。近又添感。轉側須人。離捨供職。斷無其勢。伏乞亟遞臣職。臣於目下事。義在懲討。敢此附陳。噫嘻。厚謙通天之罪。邦憲所不容。而三司之請。尙靳允從。況其生父與其兄弟。偃處城闉。殆同平人。論以法紀。寧有是理。至於安兼濟。托身賊臣。若其鷄龍莊一款。卽渠斷案。而以此媚賊。一番鞫問。在所不已。若論厚謙之血黨。卽李潭爲其魁。陰謀秘計。密助暗贊。何可以已死而置而不論乎。臣謂鄭錫達及鄭日謙。亟施竄配。其弟之在京者。屛黜鄕里。故判書李潭。亟施追奪。批以鄭錫達父子。竝逐鄕里。安兼濟。從當有嚴問之道。李潭。果有罪矣。而旣非逆賊。則死後一律。得不過乎。當更問大臣而處之。爾其勿辭。救護母病。
정조 0년 · 강
有政。吏曹判書徐命善。兵曹判書李徽之進。
정조 0년 · 목
以柳志養爲舒川郡守。沈命德爲興陽縣監。南性五爲康翎縣監。鄭一祥閔趾烈爲副總管。
정조 0년 · 강
魂殿。命以泰寧殿爲之。
정조 0년 · 목
敎曰。旣承 慈旨。 魂殿處所。以泰寧殿爲之。
정조 0년 · 강
影幀移奉諸節。命依乙卯年例擧行。
정조 0년 · 목
敎曰。十七日 影幀移奉時。爲善堂先行四拜禮。仍爲隨詣 景賢堂奉 安後。又行四拜禮。百官入參及侍衛諸節。皆依乙卯年例擧行。只 神轝待衛從吉。○敎曰。齋殿更待下敎。守僕別監房。泰寧殿西月廊爲之。安香廳。爲善堂爲之。三獻官房排設房爲之。都薛里及進止長番房。爲善堂東月廊爲之。薛里及出入番內官房。元武門上直房爲之。水剌間。爲善堂西月廊及爲善堂外月廊爲之。其餘水剌間所屬。分人忠壯衛將房。典祀廳局出身廳爲之。忠義房則月令忠義房爲之。宗室房。依前以代奠官房。參奉房監察房。推移入處於司饔院砧家。內帑庫。造果廳餘間爲之。
정조 0년 · 강
詣爲善堂影幀權 安次。詣 景賢堂。 寶匣奉安
정조 0년 · 목
具布裏翼善冠布袍。詣 泰寧殿。移奉 影幀于爲善堂。權 安訖。還廬次。乂詣 泰寧殿。移奉 寶匣。隨詣 景賢堂。奉 安寶匣訖。還廬次。
정조 0년 · 강
王大妃殿進御蔘香散十貼。命製入。
정조 0년 · 강
命再明日隨詣景賢堂時禁軍以入直擧行。
정조 0년 · 강
孝明殿扁額。命左參贊黃景源書進。
정조 0년 · 강
召見 殯殿都監堂上黃景源于廬次。
정조 0년 · 목
予曰。與卿相見久矣。聞副提調言。則備堂尙不得差仕云。甚可惜也。景源對曰。臣無才無能。豈有可合於籌司之任哉。予曰。承傳色口傳下敎及司謁口傳正書以入之言。卿曾奏於 先大王乎。對曰。然矣。予曰。近日此事果行矣。
정조 0년 · 강
命副司直李溎削職其疏給之。
정조 0년 · 목
敎曰。噫。南絳老之事。非但予甚悼惜。 先大王特下伸雪之 敎。雖使死者有知。庶無遺憾。而今此李溎所論李潭事中一二句語。不但 先大王今春 處分之後。所不敢更提者。又況語不擇發。不自知其欲罪李潭而自作 先朝之罪人。良可駭也。大臣雖曰死後之追奪。卽生前之一律。厚謙薄竄之時。不可反施極律於黨厚謙之人。予則曰。此猶疏節。至於溎疏中墨抹處一句語。伊時朝診。予侍坐。則元無近似於此 敎者。溎旣非入侍之人。則何從而聞之。至於謄諸章奏乎。大抵言可用則用。不可用則不用。此王者待言臣之道也。此則不但不用而止者。語犯莫重。職非臺閣。與向時袖箚之擧。大段逕庭。行副司直李溎削職。其疏給之。
정조 0년 · 강
召見 山陵看審總護使以下于廬次。總護使金陽澤左議政金尙喆。右議政鄭存謙。錦城尉朴明源。都監堂上李重祜。禮曹參判金華鎭。都廳李商鳳。
정조 0년 · 목
山陵三看審裁穴後入來也。○予曰。伐木後何如陽澤曰。伐木後所見尤好矣。尙喆曰。臣則初奉審矣。雖以凡眼見之。似是正幹矣。予曰。開金井。當在何時。陽澤曰。在於來月矣。予曰。石物何以爲之。陽澤曰。 山陵都監出去。當浮出矣。予問明源曰。更爲看審則何如。明源曰。龍虎均適。而伐木後。益開豁矣。陽澤曰。金井稍上舊壙矣。尙喆曰。舊壙之上。卽新裁穴之下。此乃已驗之地。聖心宜益信矣。
정조 0년 · 강
施賞知製敎李秉模。
정조 0년 · 목
敎曰。 慈慶堂上樑文。可謂合作製進。知製敎李秉模。特贈貂皮笠耳掩一部。
정조 0년 · 강
以李正吾黃幹爲分承旨。竝口傳也。
정조 0년 · 강
金吾以鄭錫達鄭日謙等放逐鄕里啓。
정조 0년 · 강
詣　殯殿行朝　上食。
정조 0년 · 강
遞承旨金相戊。以李秉鼎代之。
정조 0년 · 목
敎曰。莫重傳命。不善擧行。此是在院承旨不能申飭之致。當該承旨遞差。其代大司諫李秉鼎除授。牌招察任。
정조 0년 · 강
禮曹以　永禧殿　影幀當奉收議啓。
정조 0년 · 목
禮曹啓言。　永禧殿所奉　影幀。當奉於何間。問議于時原任大臣。則領議政金陽澤。左議政金尙喆。右議政鄭存謙。以爲　御眞移奉。必以鼓吹備儀。吉蠲爲饎。庸作賁餙之典。顧今遏密之時。似不宜輕議。徐待喪制之畢。乃擧移　安之禮。恐合事宜云。判府事韓翼謩以爲與三相議同云。李溵以爲　眞殿移奉之擧。與　太廟吉袝之禮。似無異同。姑待喪制之畢。倣　袝廟禮擧行。恐爲允當云。大臣之議如此。請上裁。
정조 0년 · 강
賓廳以　山陵各項吉日推擇別單啓。總護使金陽澤觀象監提調朴相德。都監堂上洪樂性李重祜尹東暹。禮曹判書鄭尙淳。
정조 0년 · 목
總護使金陽澤啓言。臣等齊到賓廳。招致日官等詳細會議。則今年亥坐。雖値天官符。例有制用之法。七月卽吉朔云。故使之精擇。別單書入。○別單。元陵。右旋左落。辛兌龍。亥入首。亥坐巳向。艮兌得水巽破。丁亥丁巳分金。穿山丁亥透地辛亥洪運。己丑火忌水。年月日時。今年雖値天官符。以納音及六白。制用爲吉。正運。壬辰水。運泊貴人宮。　大行大王。甲戌生忌水。日。始役。四月十九日庚申巳時。先始北方。斬土破土。同月二十四日乙丑巳時。先破北方。告　先陵祠后土。同日曉頭行。作甕家。五月十六日丙戌巳時。開金井。同月二十七日丁酉午時。穴深八尺四寸。用營造尺　外梓宮陪進。六月初二日辛丑巳時。下　外梓宮穿壙畢役後隨時。啓　欑宮。七月初八日丁丑巳時。先啓東。癸亥生丁未生少避發引。同月十二日辛巳丑時。行喪。凶方庚方。周堂空。成　殯。到山陵後隨時。忌巽方　山陵啓　欑宮。同月十三日壬午子時。先啓東。進發。同日啓　欑宮後隨時。下玄宮。七月十三日壬午寅時。的呼壬寅生。正沖壬子生。同沖丙子生。己上下　玄宮時少避 喪主不伏方。亥子丑地取土。吉方丙壬方。造命。三合得局。年。丙申火。食神印綬。月。丙申火。聚祿聚貴。日。壬午水。歲月聚德。時。壬寅金。兩于不雜。六白到坐。
정조 0년 · 강
召見下直守令于廬次。
정조 0년 · 목
予謂尙州牧使李禾曰。尙州。物衆地大。積弊素多。下去後。竭力行政。撫摩百姓。以思矯捄之道。謂鳳山郡守李喆運。咸從府使李吉培。豐川府使金廷遇。金城縣令申光祐。臨陂縣令洪宣輔等曰。分憂百里。責任重大。下去善爲之。謂殷山縣監朴宗來曰。出自侍從。殫竭撫摩。不待予言而必善爲之。分憂之責。不輕而重。另加飭礪。毋負委任。
정조 0년 · 강
遣承旨詣昌德宮修理所看審。
정조 0년 · 강
御興政堂。行方物封裹。
정조 0년 · 목
予曰。封裹盡爲之乎。承旨徐有慶曰。御覽件。先爲封裹以來。而其餘方物書狀。方看檢封裹矣。予命入方物。親自看品。
정조 0년 · 목
敎曰。今日封裹中綿布苧布等物種。或有色品不適者。或有體製參差者。雖有頃者申飭。旣造之物。勢不得改備而然乎。該監官員所當論罪。今番旣是窘速。則猶屬令前。此後自戶曹各別申嚴。毋使外國窺我朝家之紀綱焉。
정조 0년 · 강
命壽進宮廟墓祭春秋寒食外竝罷。
정조 0년 · 목
敎曰。以　太廟之重。　祧奉之後。只有春秋大享於　廟。寒食式薦於　陵。禮節之不可紊也如是矣。至如順懷愍懷等　廟。代遠則　廟主埋安。　墓閣一祭而已。今此壽進宮。無後早逝妃嬪及大君公主各樣廟墓祭享。其頻甚於　太廟。當初創設。雖不知倣於何制。而其所亂禮。莫此爲甚。予間之宮中故事。初不過一時偶行之事。伊後婦寺輩。襲謬而然云。然則釐革之政。本非疑難者。此後凡諸袝壽進宮祭位。廟則春秋。墓則寒食爲之。其外之祭。一傡罷去。以嚴禮制。以節經費。當官宮祭位條中無爵號。而所謂大君阿只氏及淑媛張氏淑儀羅氏明嬪金氏贈慶嬪李氏五位。只存墓祭。廟主埋置於本墓事。今內需司知委該宮事分付。
정조 0년 · 강
命諸道獄囚令秋官參考稟處。
정조 0년 · 목
敎曰。昨年至日。　先大王分　命諸道。審理已錄啓之獄囚。而聽政之後。未及裁決。今已閱歲。其在仰體　欽恤之道。不可以諒闇之時。有所遲滯。今下申本。令秋曹詳納參考。後日次對時稟處。至於金堤郡殺獄罪人照奴。容有可恕之道。旣已物故。今無可論。順川郡殺獄罪人方正規。聽政時旣已裁處。此申本更勿回啓事分付。
정조 0년 · 강
召見知製敎李秉模書狀官李鎭衡行司直蔡濟恭于廬次。
정조 0년 · 목
予命濟恭讀　慈慶堂上梁文。予曰。善作而善書矣。承旨洪國榮曰。近來知製敎中。無出此右者矣。予謂鎭衡曰。自在春宮。講學討論。夜以繼晝。未嘗一日相離。今當萬里之行。予庸悵然。鎭衡對曰。臣出入講筵。已有年所。豈忍暫時離去。而惟思靡監之義。不得已作此遠行。不勝悵觖。予曰。書狀官李鎭衡處。人蔘三兩。淸心丸五十丸特給。
정조 0년 · 강
命書狀官李鎭衡別盤纏從厚特給。
정조 0년 · 목
敎曰。書狀官李鎭衡。卽予春宮時僚官。講學之際多所顧問。今當萬里之行。老病可慮。蔘料已令藥院題給。別盤纏令戶曹以銀子從厚特給後草記。
정조 0년 · 강
施賞承旨洪國榮。
정조 0년 · 목
敎曰。　慈慶堂上梁文書進左承旨洪國榮。特賜貂皮紗帽耳掩一部。
정조 0년 · 강
御製閣上梁文。命知製敎李秉模書進。
정조 0년 · 강
詣　殯殿行夕　上食。
정조 0년 · 강
詣　殯殿行朝　奠兼告由。
정조 0년 · 강
藝文待敎朴祐源疏陳母病徑出。批許救護。
정조 0년 · 강
戶曹以書狀官李鎭衡別盤纏銀子一百兩題給啓。詣景賢堂移奉　影幀。
정조 0년 · 목
具布裹翼善冠布圓領袍。詣爲善堂。就版位。行四拜禮。仍詣堂上。奉　影幀櫃子於　神輿內。陪詣景賢堂。奉櫃子於榻上。行禮訖。還廬次。
정조 0년 · 강
罷尙衣提調趙明鼎濟用提調洪樂性。拿尙衣直長沈興雲濟用副奉事尹英喆。
정조 0년 · 목
影幀移奉時。結裹綿紬紅絲。不爲待令也。
정조 0년 · 강
召見大臣以下于廬次。領議政金陽澤。左議政金尙喆。右議政鄭存謙。大提學李徽之。禮曹判書鄭尙淳。參判金華鎭。
정조 0년 · 목
予曰。　諡狀奉來乎。徽之。曰中草奉入矣。予曰。所製何如。陽澤曰。臣之所見。勝於初矣。予曰。　先大王三疏固辭。則　聖德已著矣。尙喆曰。今番則　諡狀大勝於前矣。予曰。自古帝王。罕有薨逝於正寢。而　先大王命大臣入侍於正寢。　聖德卓越百王矣。予曰。待戚里。如　先朝之待慶恩則好矣。尙喆曰。慶恩謹愼矣。予曰。　景慕宮用牢用樂當否。議定乎。陽澤曰。文獻通考開元禮。似或有可據者矣。
정조 0년 · 강
諡望議定時。命應參諸臣。依例命招。
정조 0년 · 강
景慕宮祭禮。命博考以聞。
정조 0년 · 목
敎曰。　景慕宮祭禮。旣聞大臣。合行儀節。諸玉堂牌招。博考歷代典禮以聞。
정조 0년 · 강
推吏曹參判尹得養。
정조 0년 · 목
敎曰。亞銓之凡於政事。連事違牌。分義事體。俱涉未安。吏曹參判尹得養推考。更爲牌招。同參政坐。
정조 0년 · 강
詣　殯殿行晝　茶禮。
정조 0년 · 강
有政。吏曹判書徐命善。參判尹得養進。
정조 0년 · 목
以宋益彦爲大司諫。鄭尙淳爲知經筵。金鐘正爲知春秋。鄭光漢爲知義禁。○再政以李克生爲校理。蔡濟恭爲知春秋。○三政。以申昕爲茂長縣監。
정조 0년 · 강
命江界府使申益彬改差。文宰中擇差。
정조 0년 · 목
敎曰。政官入侍。欲爲下敎而未果。聽政時已有下詢。江界府使可謂已遞之官。蔘政卽是江界痼弊。則其所恤隱蘇弊之道。不可而施卽變通申益彬改差。其代令吏曹文宰中。另加擇差。口傳以入。
정조 0년 · 강
命金吾滯囚可悶。時囚今日捧供以聞。
정조 0년 · 강
命前判書李溎給牒敍用。
정조 0년 · 목
敎曰。再昨下敎。予豈有深意。而其疏語。可謂無情之妄發。李溎之受　先大王拂拭之恩。逈出尋常。則其在責備之道。宜有一飭。而亦不可以此微眚。過加深誅。前判書李溎給牒敍用。
정조 0년 · 강
詣　殯殿行夕　奠。
정조 0년 · 강
行藥院入診于廬次。提調徐命善。副提調洪國榮。
정조 0년 · 목
予曰。趙明鼎所撰　諡狀文。罷職前旣已正書云。仍用事分付。命善曰。朴相德趙載俊陳疏請改名。乙亥　傳敎有曰逆賊名宇之同行與音響相同者。此後勿許請改。旣有此　敎。則今番亦當稟定後擧行矣。予敎曰。今聞吏判所奏曾在乙亥年有勿爲更名之　敎云。而朝家法制。皆從後施行。則以予見聞所及。年前亦有改名者。該曹知悉。
정조 0년 · 강
惠慶宮進服益胃升陽湯本方中。加吉更一錢。自今日五貼命製入。
정조 0년 · 강
弘文館以　景慕宮祭禮更詢啓。
정조 0년 · 목
本館啓言。　景慕宮祭禮。臣等以用牲用樂等節。取考可考文獻。則杜氏通典。諸太子廟時享條曰。太樂令設軒懸於廟庭。又曰。宰人以鑾刀割牲。此實用樂用牲之一大明證。粵自歷代迄于　皇朝。儲君之樂。皆用軒懸三面之制。則幽明之理。本自無間。而享祀之禮。尤宜致隆。至若用牲。則考之宋史。英宗用之於濮王。孝宗用之於秀王。惟彼二王。位不過乎藩王。屬則遠於璿系。而特以報本之義。爰爲隆祀之節。而未聞諸賢。以此非之也。惟我　景慕宮。以位則尊臨貳極也。以親則誕育聖躬也。受　先王之敎而旣聽庶政矣。奉　先王之敎而亦擧軒懸矣。在聖人事死如生事亡如存之義。宜無所不用其極。況此一二故實之可據而行者耶。昔我　孝宗大王。將臨昭顯墓。禮官難於儀節。相臣閔鼎重。引漢帝祀東平陵事陳箚。辭明義正。東平之於漢帝。昭顯之於　聖祖。語其親則兄也。諸父也。其致敬而盡禮。尙且如此。伏況親愈尊而禮愈隆者耶。揆諸天理。本之人情。恐無不可。而安敢率意而質言乎。更加博詢於在野儒臣而處之。
정조 0년 · 강
同知李基敬疏陳情病乞遞。賜批。
정조 0년 · 목
批以往事何過撕捱。卿其勿辭察職。
정조 0년 · 강
春川幼學李明徽疏陳　皇廟非禮。
정조 0년 · 목
疏略曰。嗚呼惟我萬曆　聖天子。有再造之恩。擧國含生之倫。爲之死無所辭。有若故相臣宋時烈。承　孝宗大王不世之遇。自任以討復之功。而事卒無成。死有餘憾。則臨死。托其門徒。使立　皇廟。以祀萬曆崇禎　兩天子。廟於其曾所棲息之地。今章甫間所稱華陽洞　萬東廟者是已。時烈之事。有非常情所能測者。蓋其出處始終。聲名綠位。無一之不敢籍於　皇明。而終無所表見於報　皇明之地。其身一死。都成空蕩蕩。則乃聘其好夸務大之餘習。提空名而弄虛景。薄掩一世之耳目。蓋亦臨死悲惋無聊。倉卒叫喚而已。實非宿講預究。商量禮意物情而發者也。其所籍口作　皇廟者。以張栻之修葺虞帝祠爲證案。而殊不知修與作。有仍舊貫創新制之異。且虞祀事。朱子文詳之。彼豈固矇然耶。卽他陟方之地。立其妥靈之所。則蒼梧山下有舜廟當也。華陽之於　明天子。有何毫分交涉。特東國大丞相宋時烈之居耳。有天子廟。斯有天子之禮樂。彼山儒野士寒素椎樸之場。穆穆顯相之詠。奚宜於斯。使時烈而在者。玄冠玉珮。跪趨陞降。將於賓階乎。主階乎。承胙受釐。眉壽純嘏之辭。屬之己乎。屬之人乎。　皇廟之作。無論事之是非如何。旣以靜江祠爲證。則彼豈有舜之後孫。如陳胡公之屬。竝饗之文而輒配以　毅宗耶。昔李氏旅於泰山。孔子曰。曾謂泰山不如林放乎。其意不專爲祭者之謬妄。實悲神道之受誣。臣與時烈。均之爲尊周。而時烈欲爲其不得爲者。以要尊周之名。臣欲不爲其不得爲者。以盡尊周之實而已。堂堂　聖朝。其所以爲　皇明崇報之者。僅自附於望廟爲壇之制。爲其下者。壇猶不敢。況於廟乎。然而以萬乘之尊設一壇之微。尙此廣詢博諮。鄭重而不敢輕。以陪臣之卑而創　二廟之重。乃率意信筆令行事擧。由是意快至發配以　孝廟之言。噫噫方　宗廟饗之。子孫保之。而爲其臣之。私自享之。以分五廟七廟之重。古今天下。寧有是也。抑有一事可設喩者。若舜之時。君旣有文祖藝祖之廟。而其臣若夷皐益稷之流。又自爲廟而祭之。成王之世。君方有齋沐薦獻之廟。而其臣南宮散宜之徒。却自去鋪。越席郊上帝。則是可謂君君而臣臣者乎。吳季札之觀周。稱魯在周禮。斥檜以無譏。以其有禮也。嗚呼赫赫　皇靈。今無尺土一民之柄。而莅九宇統萬邦如前日事。乃抵當他一陪臣不得。受其困殢。長時掩抑。無是理也。故其顚倒闔闢之靈機妙運。鼓發出。窮山一布衣。壯其氣而直其舌。使自任以再有所不能之事。臣懼不堪。而亦安得便已乎。抑臣之意。寫此一通。流布中外。使斯人知有箇眞正義理。
정조 0년 · 강
召見承旨洪國榮李秉鼎申大升于廬次。
정조 0년 · 목
請對也。○予曰。以何事請對乎。國榮曰。有一儒疏入來。而於　孝廟及先正。誣辱狼籍。如許凶逆。殆前古所無也。予曰。上疏入之。國榮讀奏訖。曰。果如此漢之言。則　肅廟時　大報壇亦不可創建耶。諸承旨仍請鞫問。予曰。前後凶疏何限。而我國尊周大義。則人無敢犯者矣。今見此疏。世道之壞亂可知矣。秉鼎曰。如此疏。頒布似好矣。予曰。然矣。若知不敢之事。則渠輩豈爲之乎。予曰。是非未定之前。種種岐異之論。不是異事。而國是大定之後。以尊周事。攻先正者。卽是攻　孝廟也。年來隄防不嚴。如此之人。敢呈此等疏。語犯　孝廟。逆無大於此者矣。
정조 0년 · 강
命罪人李明徽具格囚南間。
정조 0년 · 목
敎曰。嗚呼。環東土含生之類。知有君君父父之倫者。賴以有　孝宗大王秉執之大義曁宋先正之至誠協贊之功也。到今國是大定之後。若或一毫語逼先正則是誣　孝廟也誣　天子也而況此凶疏。滿紙凶言。不忍正視。罪人李明徽。當親鞫。分付王府。李明徽具格式囚南間。
정조 0년 · 강
重推判義禁趙重晦。
정조 0년 · 목
因問卽不卽差下也。
정조 0년 · 강
命禁御兩營入直軍環衛。挾輦軍都監入直軍爲之。
정조 0년 · 목
敎曰。禁御兩營外營入直軍。半則環衛。挾輦軍以都監入直軍爲之。都監入直軍代。以禁御兩營軍充入。
정조 0년 · 강
以吳載純爲同義禁口傳也
정조 0년 · 강
御內兵曹行親鞫。領議政金陽澤。左議政金尙喆。判府事李溵。右議政鄭存謙。判義禁趙重晦。同義禁鄭光漢徐有隣吳載純。問郞李秉模徐有防金履正沈有鎭沈豊之嚴思晩李會遂李商進。執義李重馥。掌令尹長烈尹在醇。持平尹尙東。司諫李獻慶。獻納李謙彬。正言姜忱。禁府都事尹行儼安廷瓛李運祥南鶴耆。